Laugardaginn 14. desember er útgáfudagur á þriðju og nýjustu bók minni í ritröð með það að markmiði að efla þekkingu á listgildi samtímans . Bókin ber heitið Hreinn hryllingur : Form og formleysur í samtímalistog fjallar um formgerð sem er áberandi , jafnvel ríkjandi , í listum samtímans , en við stöndum í auknum mæli frammi fyrir þeirri undarlegu þversögn að laðast að listaverkum sem virka í senn óþægileg , andstyggileg og jafnvel ógnandi . Í þessari bók skoða ég formfræðileg einkenni slíkra listaverka í tengslum við ótal kvikmyndaminni og kenningar um eðli hryllings . Leiðarstef bókarinnar er málverkið Ópið eftir norska listmálarann Edvard Munch , en verkið snertir merkilega marga þætti hryllingsins , til dæmis skynvillur , blendingsform , formleysur , úrkast , óhugnaðarkennd og líkamshrylling Bókin skiptist í 7 kafla , er 168 bls. , 115 × 185 mm. , og inniheldur 23 myndir af listaverkum , þar af eru 11 prentaðar í lit . Ég mun fagna útgáfunni á laugardaginn frá 17.00 – 19.00 í sýningarrými Multis Project við Hjartatorgið , Laugavegi 19 ( Torgið er á bak við Kaffibrennsluna ) . Á útgáfufögnuði verður bókin seld á algeru útsöluverði , aðeins 2500 krónur , áður en hún fer í verslanir þar sem verðið hækkar til muna . Mér þætti vænt um að sjá ykkur . Það verður léttvín , síter og sætindi á boðstólnum og ef stemmning er fyrir upplestri þá mun ég að sjálfsögðu lesa valið efni úr bókinni fyrir viðstadda .